khistorydata/jeongjo-sjw-relations huggingface dataset:
정조 19년
乙卯六月初五日辰時上御誠正閣同副承旨入侍時同副承旨李肇源假注書洪奭周記注官金錫泰金良倜以次進伏訖上曰下直守令入侍錫泰承命出與玄風縣令李壽咸固城縣令南履翼昌原府使趙蒙錫慈仁縣監兪漢人宜寧縣監洪樂綏偕入進伏上曰何時下敎何至今遲滯乎仍命書榻敎曰當該兼春秋拿處上曰下直守令以次進奏職姓名可也壽咸等以次進對上敎壽咸曰玄風是不治之餘將何以爲之乎壽咸曰下去然後可知矣上曰雖未下去豈不知其善治之道也卽爲退去當日辭朝可也仍命書榻敎曰玄風縣令李壽咸爲先推考上敎蒙錫曰操心爲之可也又敎履翼曰下去善爲之又敎漢人曰下去之後欲何以爲之耶漢人曰只當竭力奉公矣上敎樂綏曰須善爲之而卽爲下直可也已署經乎肇源曰未署經云矣上曰未署經守令兩司牌招署經未差之代前望單子入之待下批牌招察任出榻敎仍命退諸臣以次退出
정조 19년
乙卯六月初五日酉時上御重熙堂坐直承旨入侍時同副承旨李肇源記事官趙台榮記注官安經心金良倜以次進伏訖上曰前江原監司入侍賤臣承命出與前江原監司李勉兢偕入進伏上曰昨年下去時擬待周年而召之矣今爲幾朔乎勉兢曰待罪藩臬爲十一朔而遞任矣上曰本道雨暘何如勉兢曰雨澤農形前已狀聞而嶺東九邑果皆周洽雖高燥處無不盡爲移秧嶺西諸邑間或有未移秧處大體以目下所見言之實是大登之兆云矣上曰昨年農事何如勉兢曰通以論之優爲免歉矣上曰道內民弊何如勉兢曰關東民弊卽蔘弊海弊也而蔘弊則各邑分定多少不一卜定數少之邑雖無爲弊之端如江陵春川之多數卜定處前後添價雖曰優厚蔘商輩猶患難支而顧今矯救之道以臣空疎實無其策海弊則近來海物多不登捉且漁父之家産稍優者輒子以書不復事漁故海稅從以漸縮矣上曰木政何如勉兢曰關東松政日漸蕩然無論公私山在在童濯私斫之不能禁戢固是營邑之罪而至於京各司差人之弊尤有甚焉所謂差人輩圖得京司關文首尾相接强作名目濫定株數憑藉斫伐作板私賣雖以臣之到營後言之司饔院差人稱以本院所用經年淹留無數斫取到處現捉至於照律定配又自訓局以待變舡材斫伐事屢次論關屢次防報末乃不得已許斫於寧越等地而畢竟弊端必將如前蓋差人輩只憑一張公文空手而來許久留滯中間所費無不取辦於其中如數上納之後又取餘利以爲入己之資如是之際松山安得不童濯乎司饔院旣無筵稟與草記則係是年前定式之外訓局則雖云論報備局而差人定送弊端如右臣意則此後京各司如或有不得不斫取者則論報備局從實入磨鍊株數定送員役備給所入物力亦自管邑着意照管差人輩憑公營私之弊一切禁斷則恐有益於松政之萬一矣上曰依爲之旣聞之後不可仍置且有年前領相擧條則其後各司之或不遵守豈有如許紀綱乎不可以事屬旣往置而勿論爾之所奏廚院事極爲駭然當該堂上從重推考此後更令廟堂爲先申加嚴飭無或違越可也出擧條命退諸臣以次退出
정조 19년
兼都承旨李祖源坐直行左承旨洪義榮坐行右承旨林濟遠坐左副承旨李勉兢坐直右副承旨李晉秀坐同副承旨未差注書趙台榮仕直一員未差假注書洪奭周仕事變假注書柳聖儀仕
정조 19년
李晉秀啓曰禁衛營將官來言今日本營軍兵日次私習云矣敢啓傳曰雨勢如此置之
정조 19년
李晉秀啓曰御營廳將官來言今日本廳軍兵日次私習云矣敢啓傳曰雨勢如此置之
정조 19년
李祖源啓曰吏曹郞廳來言承旨有闕政事取稟傳曰前望單子入之待下批牌招察任
정조 19년
傳于李祖源曰政官牌招開政
정조 19년
傳于洪義榮曰昨日政新除善山倅不爲肅拜云賑餘守令之次次遷轉宜念迎送之弊尙州善山皆仍任前職尙州之代今日政差出下送事分付
정조 19년
有政吏批判書尹蓍東參判黃昇源進參議韓晩裕未肅拜兼都承旨李祖源進以李敬心爲兵曹佐郞鄭謙煥爲掌藥僉正李璜爲景慕宮令李恒演爲尙州牧使李仁秀爲江界府使閔百恒爲橫城縣監徐有隣爲判義禁善山府使李采仍任事承傳
정조 19년
再政以韓弘裕爲顯隆園令兵批判書沈煥之參判徐有大參議閔昌爀病參知崔守魯入直進右副承旨李晉秀進副護軍申禹相李龜雲任長源朴柱遇池德斌副司直丁範祖李義弼李亨元李儒慶金熙稷李日運康聖翊李聖輪副司果金履喬邊景祐
정조 19년
傳于林濟遠曰在外及違牌臺諫許遞前望單子入之待下批牌招
정조 19년
兩司前望單子入之大司憲具庠掌令柳協基司諫申禹相獻納李遇濟正言權漢緯金若鍊落點
정조 19년
兵曹口傳政事司直洪良浩
정조 19년
獻納李遇濟啓曰臣姿識鹵莽言議拙訥淸朝耳目本不近似而薇垣除旨忽下於玉署持被之中召牌繼降怵畏分義雖不得不冒沒出肅而第臣於本院已經亞諫揆以公格勢難仍冒豈可晏然於臺次乎請命遞斥臣職答曰依啓
정조 19년
李晉秀以都摠府言啓曰今日入直內三廳武兼禁軍及軍兵等當爲中日習射而本府褒貶坐起相値不得設行外中日依例設行而內入番禁衛軍試放事請出標信傳曰雨勢如此置之
정조 19년
洪義榮以兵曹言啓曰卽接西道參軍金尙采牒報則訓鍊都監所授北曲城東邊第一城廊近處體城昨日頹圮處今日五間許又爲頹圮云令繕工監把子圍排分授軍門急速修築而把守軍兵亦令該軍門量宜加定與前把守合力守直之意分付何如傳曰允
정조 19년
李勉兢以兵曹言啓曰內弓房弓人宋春弼來告內渠以乙亥年入屬至甲午年二十年服役造納弓子旣滿千數故得蒙通政帖加而自乙未春等至今年春等二十一年造納弓子合爲一千一百七十八張云依定式取考知弓品堂上啓下單子及本曹錄置成冊則弓人宋春弼自乙未春等至今年春等二十一年服役造納弓子一千一百七十八張而服役年條造納弓子數爻俱以準限依定式令該曹嘉善帖加成給何如傳曰允
정조 19년
洪義榮以兵曹言啓曰依下敎司謁白景采京畿永宗鎭水軍充定定驛子押送之意敢啓傳曰知道
정조 19년
洪義榮以備邊司言啓曰傳敎承書何等審愼而今日所下傳敎中如是滂沱之如字誤以卽字承書更不提稟以致頒示中外揆以事體誠甚駭然當該承旨施以譴罷之典何如傳曰禁推可也
정조 19년
洪義榮以訓鍊都監言啓曰本局分授都城北曲城東邊第一城廊近處體城二間許昨日頹圮處連接五間許又爲頹圮令該軍門一體修築把守軍兵量宜加定事自兵曹草記矣砲手十名加數定送與前把守軍合力限改築間輪回守直之意敢啓傳曰知道
정조 19년
乙卯六月初六日卯時上御誠正閣藥房入診入侍時藥房提調沈頤之副提調李祖源行左承旨洪義榮記事官趙台榮假注書洪奭周記注官安經心金良倜內閣直閣李始源以次進伏訖頤之曰日氣蒸熱聖體若何上曰一樣矣頤之曰寢睡水剌之節何如上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰元子宮氣候何如上曰好在矣頤之曰頭部熱候近來則何如上曰乍劇乍歇似得免大段苦痛矣頤之曰進御之藥每多過涼下情還不勝悶慮矣醫官今已待令使之入診宜矣上曰置之可也上敎頤之曰今番慶禮承順慈心不敢張大而欲略具小饌廣速慈宮近親同姓則限十寸而爲貞明貴主後裔者皆令預席異姓則限六寸其數至於一百數十人之多矣卿等以整理堂上勤勞於春間予於今番亦欲藉力於卿等使之擧行矣頤之曰整理堂上減下之後臣等每追思悵缺今承此敎實臣等之至榮至願也上曰今日之雨何如耶頤之曰已移秧者得此一霈必有奇效未移秧者趁今移秧亦有可望矣上曰還分米何時出給云耶頤之曰抄戶則自今日爲始畢抄之後卽當分給矣而欲至於八月念間云矣上曰數日間則穀價何如此令一出之後風聲所曁藏置者亦當有發散處矣頤之曰還穀若已分給貢米亦爲差下兩朔之間累萬石旣出則市直必有頓減之望矣上曰新差守令之果能頓勝於繡啓中被論者亦未可知銓官亦只見其外豈能見其內也頤之曰其外亦未必詳知只取其曾前作宰而未嘗狼狽者矣上曰與卿等同推恩加資中爲今月生日者是鄭煥猷云今方在京而偕老云乎頤之曰方在京而聞是偕老云矣上曰分付戶曹食物題給可也上曰向日注書薦時旣以鍊達院務爲敎則此實注書旣是乃父之子堂后久勤又豈有踰於渠者而尹持訥之所薦皆是釋褐後不知四仙閣爲何處之人一注書薦之敢肆偏黨寧有如許道理持訥則不足責也李益運輩則庶幾知此而乃敢如是豈不駭然乎命書傳敎曰前判義禁洪良浩罪名蕩滌仍令該曹口傳付軍職使之參班仍命退諸臣以次退出
정조 19년
兼都承旨李祖源坐行左承旨洪義榮坐直行右承旨林濟遠坐行左副承旨李晩秀坐右副承旨李勉兢坐同副承旨李晉秀坐直注書趙台榮仕一員未差假注書洪奭周仕直事變假注書柳聖儀仕
정조 19년
林濟遠啓曰大司憲具庠未肅拜執義尹序東掌令趙彦哲持平尹之鉉洪時溥呈辭掌令柳協基在外監察茶時之意敢啓傳曰知道
정조 19년
洪義榮啓曰來十八日慈宮周甲誕辰致詞箋文卽令文任撰進事命下矣藝文提學閔鍾顯卽爲牌招以爲製進之地何如傳曰允
정조 19년
傳于李勉兢曰左副承旨馳詣明陵奉審摘奸局內諸陵一體奉審以來
정조 19년
傳于李勉兢曰今春園行時整理堂上儀軌廳校正堂上來待
정조 19년
傳于洪義榮曰領議政入侍
정조 19년
傳于李勉兢曰來待諸臣入侍
정조 19년
傳于林濟遠曰禮判入侍
정조 19년
傳于李勉兢曰工刑換房
정조 19년
左尹前望單子趙鎭寬落點
정조 19년
吏曹口傳政事以宋鍈爲刑曹參判閔台爀爲工曹參判
정조 19년
執義尹序東啓曰臣於言責之任豈有堪承之望而薇垣柏府除旨聯翩怵分畏義冒沒出肅而臣與大司憲具庠有從娚妹應避之嫌揆以公格在下當遞請命遞斥臣職答曰依啓
정조 19년
乙卯六月初七日辰時上御便殿左承旨與領議政來待諸臣禮曹判書入侍時行左承旨洪義榮記事官趙台榮記注官金錫泰金良倜領議政洪樂性壯勇營提調李命植行司直徐有隣守禦使沈頤之禮曹判書閔鍾顯京畿監司徐有防戶曹判書李時秀壯勇營大將徐有大摠戎使徐龍輔檢校直閣李晩秀原任直閣尹行恁以次進伏訖樂性進前奏曰日熱轉甚聖體若何上曰一樣矣上曰日前賓筵有所下敎矣卿等聞知否樂性曰果爲伏承矣上曰顧今慈宮周甲誕辰不遠下情歡祝無容更喩而宴與賀有難如例爲之下情雖甚缺然慈心又不敢違矣今乃儀文則如賀禮擧行進致詞表裏箋文謹當親上是爲無賀之名而有賀之實也且進饌又無以退行亦於當日自內爲之而饌品則曾於園行時自整理所有進饌之事今番亦自本營擔當擧行而提調看審爲之慈宮內外親當令參席而同姓之十寸異姓之六寸爲限而洪喜榮父子奉祀慕堂與他有異又當使之預筵矣樂性曰伏承下敎雖不得如例擧行如是爲之則是乃有其實而無其名矣命植曰臣徒增犬馬之齒尙無涓埃之報恒切愧恧于中矣今逢是年是月獲覩盛儀區區之忱自不勝與榮之幸矣又伏承提調監膳之命謹當連日躬進親執力役矣上曰篤老之人有難冒炎而逐日入來矣命植曰臣於力所及處敢不效勞於萬一乎命書傳敎曰慈宮周甲慶辰在近卽國朝初有之慶也陳賀進宴等飾慶之節何禮不可擧而慈心之難拂已言於大臣諸臣矣今則慶辰隔日趁今指一知委然後可以擧行陳賀則丁卯已例明有可據卽亦每年常行之禮而此亦慈心甚以爲難之此所以無賀之名有賀之實爲體慈心伸予誠之道爲說於禮堂陳請之時者也十八日慈宮周甲誕辰陳賀以進致詞箋文表裏稱號其日當行禮於明政殿月臺傳函呼嵩還內行親上之禮百官陳賀亦以進致詞箋文表裏稱號領相當進參於內班矣殿庭行禮後躬至內班以致詞箋文表裏傳入諸道封箋已有知委自可擧行京外進獻方物物膳亦依慈敎置之只以誕日物膳封進至於臨殿頒敎各殿陳賀則先朝丁卯仰承慈敎而皆權停況今年乎竝依丁卯例置之事分付又若宴禮則此時慈心之固拒比賀儀不趐冞懇丁卯年亦以進饌代行於翌日而慈心無以勉回與其一直强拂宜念順志承奉之方待秋更當竝請於殿宮以冀俯循今番進宴之禮勢當遲待而其日略設饌品當與內庭參班者奉觴獻壽而儀文不煩有司自內行禮以伸是日祝岡之情令該曹知悉致詞箋文卽今文任撰進自今日肄習而百官外習儀及女官內習儀竝除之大庭行禮禮雖不可廢內庭則仰體慈意亦依今春上號時例瞽師女伶奏樂節次亦竝除之事分付鍾顯曰今此慈宮周甲誕辰進致詞箋文表裏親傳後內殿親上節次當爲磨鍊乎上曰依爲之鍾顯曰今此慈宮周甲誕辰自上親進致詞箋文表裏後臨殿受賀及頒敎中外等節當爲磨鍊擧行故敢此仰達矣上曰依丁卯年例置之已有下敎矣鍾顯曰今此慈宮周甲誕辰陳賀以進致詞箋文表裏稱號事命下矣當此莫大之慶行禮時山呼叩頭之節不可不如例磨鍊故敢此仰達矣上曰依爲之鍾顯曰今此進饌時內外命婦當爲依例入參而至於外命婦中外庭諸臣妻入參一款近例旣無磨鍊之事此則置之何如上曰依爲之慈宮同姓十寸親異姓六寸親當爲參班矣鍾顯曰取考孝廟朝丁酉年自內設酌時謄錄則自上以不可全無設樂之擧下敎其時大臣鄭太和洪命夏等以若干瞽師不足以成㨾請用女伶而蒙允矣今番進饌時用樂當爲依此擧行乎上曰古今異宜況於丁卯年不許則此時慈心誠難强拂以予喜懼之心亦不敢備例張大仰體慈心必欲省略用樂一款依下敎置之至於儀節雖不煩有司卿旣與聞於春間進饌時儀節與其時整理諸堂相議修潤入侍時持入可也出擧條敎樂性曰晩後日熱如此筵退後卽爲還第也仍命先退龍輔曰本廳前營南陽束伍二十哨本以左右部左右司各五哨爲例而安山四哨亦入其中矣今於本郡束伍移屬華城府之後一司五哨之內減此四哨只存一哨者不成軍制就其餘存十六哨之中通瀜磨鍊南陽束伍十哨內八哨屬之左部左右司餘二哨及果川二哨屬之右部左司始興三哨及陽川一哨屬之右司以爲二部四司各四哨之制恐合事宜故敢此仰達矣上曰依爲之出擧條命書傳敎曰事務相妨左尹閔台爀許遞前望單子入之待下批牌招赴衙又命書傳敎曰刑曹參判工曹參判之代令該曹口傳差出命退諸臣以次退出
정조 19년
兼都承旨李祖源坐行左承旨洪義榮坐行右承旨林濟遠坐直行左副承旨李晩秀坐右副承旨李勉兢坐同副承旨李晉秀坐直注書趙台榮仕直一員未差假注書洪奭周仕事變假注書柳聖儀仕
정조 19년
林濟遠啓曰大司憲具庠未肅拜執義未差掌令趙彦喆持平尹之鉉洪時溥呈辭掌令柳協基在外監察茶時之意敢啓傳曰知道
정조 19년
林濟遠啓曰禁衛營將官來言今日本營軍兵日次私習云矣敢啓傳曰知道
정조 19년
林濟遠啓曰御營廳將官來言今日本廳軍兵日次私習云矣敢啓傳曰知道
정조 19년
李勉兢啓曰來十一日朝參日次矣敢稟傳曰停
정조 19년
李祖源啓曰來十一日輪對日次矣敢稟傳曰當次人受點後日次待令
정조 19년
李祖源啓曰判義禁徐有隣除拜後過三日不爲出肅依定式推考警責仍卽牌招察任何如傳曰允
정조 19년
傳于林濟遠曰時囚罪人李肇源付過放送
정조 19년
林濟遠啓曰義禁府都事來言時囚今日內捧供事命下矣判義禁徐有隣未肅拜知義禁李時秀儀軌廳進同義禁李鼎運病不進只有知義禁李致中一人不得開坐云判義禁徐有隣同義禁李鼎運卽爲牌招以爲備員開坐之地何如傳曰允
정조 19년
林濟遠啓曰判義禁徐有隣再牌不進推考傳旨及同義禁李鼎運牌不進推考傳旨今方捧入而時囚捧供命下之後如是違牌不卽擧行事甚未安同義禁李鼎運更卽牌招判義禁徐有隣所當更請牌招而係是一日三牌何以爲之敢稟傳曰判堂及知義禁儀軌廳有擧行事議讞之任有難行公許遞前望單子入之與同義禁待開門牌招察任
정조 19년
禁府堂上前望單子入之判義禁鄭好仁同義禁李漢豐落點
정조 19년
醫官吳仁豐書啓奉朝賀金鍾秀病症今朝來審則症狀脈度與再昨日別無加減寢啖連爲安穩而藥則補中益氣湯依前方一貼式連日煎用之意詮次啓達傳曰間數日往來看病
정조 19년
洪義榮以禮曹言啓曰今六月十八日慈宮周甲誕辰自內親上致詞箋文表裏處所及進饌處所以何殿磨鍊乎敢稟傳曰進致詞箋文表裏處所以自內便殿爲之進饌儀節則旣非禮曹依例磨鍊之事處所不必取稟矣
정조 19년
李晉秀以吏曹言啓曰今六月初四日慶尙道暗行御史柳畊書啓稟處擧條中昌原前府使李汝節以前旣有拿處之命待拿來添問目取服嚴處事措辭蒙允矣汝節時無拿處之命不審之失臣不勝惶恐原擧條中更爲改付標以爲該府擧行之地何如傳曰允
정조 19년
林濟遠以刑曹言啓曰依下敎注書陪使令李昌謙捉來査問則招內以爲莫重傳旨當該注書違式書出而渠未能提醒遽然入啓之罪遲晩云矣取考律文則大明律制書有違條有曰凡奉制書有所施行而違者杖一百依此律李昌謙決杖一百何如傳曰允
정조 19년
高城郡守李城輔疏曰伏以臣於春初猥叨臺端一疏陳暴忱誠未孚批旨愈隆鞶裭莫遂夙夜懍蹙如負大何幸於近日獲解職名少安私分而不意今者忽伏承東郡除旨繼以有別下恩敎十行絲綸丁寧諄複示之以古儒臣出處之義仍又有登筵辭朝之寵命自顧微末何以當此祗有伏地隕越而已竊伏念臣之向來從宦實出於奔走供職粗伸義分之計而及其猥玷薦藉過被殊恩則儒學之選太不襯當狼狽失據措躬無所以至於咫尺修門召接有命而徊徨却步不敢入對者全由於筵銜之薦故耳今玆新除其視選職不啻有間則豈不欲因此恩命得以一瞻耿光自試民社之間少效殫竭之誠而惟是千萬不近似之職名長在身上不以內外而有改遂至恩諭之下竝擧是職臣之揆分惶愧愈往愈甚今若諉以外官冒沒膺命則竊恐從前辭遜之義至此而隳壞其爲乖廉防而駭聽聞當如何哉且臣宿嬰疾疢近蓋沈痼少有動作若將暈倒以此神精恐無以管領民吏照檢簿書仰承朝家任使之意然亦不敢費辭而煩瀆惟以私義之萬萬難安者仰暴衷懇伏乞聖慈俯垂諒察亟許遞臣本兼兩任仍勘臣違慢之罪以肅朝綱不勝幸甚臣無任惶隕祈懇之至答曰省疏具悉爾其勿辭强力上來辭朝
정조 19년
乙卯六月初八日辰時上御重熙堂左承旨入侍時行左承旨洪義榮記事官趙台榮記注官金錫泰金良倜以次進伏訖上曰惠慶宮進服袪暑和中湯依前方五貼製入出榻敎又命書榻敎曰進御淸暑六和湯依前方五貼製入上曰留院上疏入之出榻敎賤臣承命出持高陽郡守李城輔上疏進伏命義榮讀奏仍命書批答訖命退承史以次退出
정조 19년
乙卯六月初八日午時上御重熙堂禮曹判書入侍時左副承旨李勉兢假注書洪奭周記注官金錫泰金良倜禮曹判書閔鍾顯以次進伏訖上曰致詞已爲改製乎鍾顯曰以四句改製矣上曰進表裏致詞不設都監當自卿曹擧行進饌則整理所儀節次知堂上當爲擧行進表裏致詞時則服色用朝服進饌時則改服黑團領可也鍾顯曰儀節次知則臣與摠戎使徐龍輔共爲之矣上敎勉兢曰以一道養親不啻專城之養有所設饌娛悅之擧乎勉兢曰臣父生日在於四月故伊時略有所具矣上曰本道音樂之類亦有可聞乎勉兢曰全不成樣矣上曰承旨之父年今幾何而筋力步屧俱無減於少年耶勉兢曰今年七十二歲而往往有勝於無筋力之少年處矣然亦豈能無衰憊處乎上曰今春華城宴禮乃是我東初有之盛擧而儀文亦多可觀承旨之未得同參殊可惜也勉兢曰屢度盛擧獨不獲瞻實難禁戀結之忱得於今番慶禮之前復入闕庭不勝萬萬慶幸矣仍命退諸臣以次退出
정조 19년
兼都承旨李祖源病行左承旨洪義榮坐行右承旨林濟遠坐行左副承旨李晩秀坐右副承旨李勉兢坐直同副承旨李晉秀坐直注書趙台榮仕一員未差假注書洪奭周仕直事變假注書柳聖儀仕
정조 19년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
鄭尙愚啓曰大司憲具庠未肅拜執義未差掌令趙彦喆持平尹之鉉洪時溥呈辭掌令柳協基在外監察茶時之意敢啓傳曰知道
정조 19년
洪義榮啓曰禁衛營將官來言今日本營軍兵日次私習云矣敢啓傳曰知道
정조 19년
洪義榮啓曰御營廳將官來言今日本廳軍兵日次私習云矣敢啓傳曰知道
정조 19년
林濟遠啓曰左副承旨李晩秀今日不爲仕進卽爲牌招何如傳曰允
정조 19년
傳于洪義榮曰左承旨右承旨入侍
정조 19년
傳于成種仁曰亞銓直擬以曾經之故意謂名在前單而點下今聞適未見擬不在前單云然則添書過矣大司憲望筒勿施今日政差代
정조 19년
有政吏批判書尹蓍東進參判黃昇源進參議未差行左副承旨李晩秀進以徐有臣爲大司憲徐有鍊爲執義李基恒爲獻納李安默爲正言金羲淳爲副校理申大尹爲副修撰尹寅國爲刑曹正郞權彝性爲思陵令任尙濂爲司僕主簿兼春秋單兪漢人
정조 19년
兵批判書沈煥之病參判徐有大病參議閔昌赫病參知崔守魯入直進行左承旨洪義榮進副護軍張集紹吳毅常尹序東吳翰源副司直申思運李肇源韓用龜申大年李遇濟副司果朴宗謙李海淸
정조 19년
李晩秀啓曰今日政新除授兩司諸臺竝卽牌招何如傳曰允
정조 19년
以執義徐有鍊獻納李基恒正言李安默牌不進罷職傳旨傳于鄭尙愚曰只推
정조 19년
傳于鄭尙愚曰日熱如此滯囚可悶禁府時囚以草記議處照律區別功議今日內勘放事分付
정조 19년
以忠淸監司柳焵狀啓大興郡守柳烇法當相避令該曹稟處事傳于林濟遠曰令該曹口傳差出待下批明日辭朝
정조 19년
吏曹口傳政事以宋煥章爲大興郡守
정조 19년
以京畿監司徐有防啓本罪人白景采永宗鎭水軍充定事傳于李勉兢曰與金重輝放送事回諭
정조 19년
洪義榮以兵曹言啓曰宣傳官吳毅常素患痰癖之症當暑添劇時月之內無望供職呈狀乞遞病勢如此薦會當前改差其代口傳差出何如傳曰允
정조 19년
鄭尙愚以義禁府言啓曰日熱如此滯囚可悶禁府時囚以草記議處照律區別功議今日內勘放事命下矣時囚罪人南志彧議處公事判付內揆以國綱現發之後自有未捧之罪而無論歲前後渠旣徑遞以公罪勘放罪取考律文則大典通編倉庫條有曰還上虛錄守令徒三年定配矣南志彧徒三年定配以公罪收贖而其十四代祖深開國原從功臣云功減一等從二年半定配公罪收贖放送成範鎭本府議啓內倉逋之以錢代捧一石價之二石立本雖或急於收殺捨却作奸之該色勒捧借名之民人難免橫徵之罪賣校補賑稱以自備已極無據而且以停退事言之一任奸猾幻弄文簿停減多歸吏逋實惠不得下究論其罪狀尤極痛駭以此照律罪取考律文則大明律因公擅科斂條有曰有司官吏非奉上司明文科斂人財物者計贓以不枉法論一百二十貫之上罪止杖一百流三千里制書有違條有曰凡奉制書有所施行而違者杖一百名例有曰二罪俱發以重者論三流同爲一減大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣成範鎭杖一百收贖告身盡行追奪流三千里定配而其十代祖希雍翊戴功臣云功減一等杖一百收贖告身盡行追奪忠淸道沔川郡順城驛徒三年定配而以議啓內辭意具罪目依例發遣府羅將押送配所何如傳曰允
정조 19년
林濟遠以義禁府言啓曰昌原前府使李汝節拿來以繡啓論列發問目取服嚴處事傳旨啓下矣李汝節自任所未上來云依例發遣府書吏所到處拿來何如傳曰允
정조 19년
禁府啓目礪山前府使李漸運原情云云傳旨內辭緣泛稱遲晩刑推得情何如判付啓所供太欠別白自明亦似自服此等爰辭何可論理判下査問本道狀聞後議處此囚姑放爲良如敎又啓目向前南志彧議處云云以此照律何如判付啓揆以國綱現發之後自有未捧之罪而無論歲前後渠旣徑遞以公罪勘放爲良如敎
정조 19년
乙卯六月初九日辰時上御誠正閣左承旨右承旨入侍時行左承旨洪義榮行右承旨林濟遠記事官趙台榮記注官金錫泰記事官吳泰曾以次進伏訖上曰來待諸臣入侍出榻敎賤臣承命出與整理堂上閔鍾顯李時秀徐龍輔偕入進伏訖上曰今番雨澤於湖西間有未洽處云承旨亦有所聞耶濟遠曰伏聞公州等邑則果爲浹洽而如天安等邑則或有不足之慮云矣敎鍾顯曰進饌及致詞時儀註笏記皆已出草乎鍾顯曰今方出草而內外賓入參處所當以東西庭磨鍊乎內外庭磨鍊乎上曰若以東西云則內外賓有共一庭之嫌內外云則不知其爲一殿之庭矣龍輔曰以東西庭磨鍊又以西庭在內東庭在外懸註則恐似合宜矣上曰然則依此懸註可也時秀曰排設處所似甚狹窄諸凡儀仗雖爲磨鍊恐難如數排立矣上曰殿庭果太狹各色差備從略磨鍊而如寶劍等不可不備者外竝權停可也上曰各殿宮誕辰問安內閣政院玉堂則各殿皆爲之至於朝廷則只當殿爲之在事面似如何矣鍾顯等曰果如聖敎矣事體當於各殿皆爲問安而謬例如此自今番朝廷問安一如政院玉堂之例宜矣命書傳敎曰正至朝賀誕日陳賀如禮爲之之時則朝廷問安例不爲之今番亦當依此爲之而誕辰時朝廷問安只於當殿爲之惟政院以下皆爲於各殿宮者古例卽然而朝廷與政院以下豈可異其例乎此後誕辰問安朝廷亦於各殿宮爲之事定式使之知悉命鍾顯等先退上曰還戶之自部抄出卽是例也而古今異宜今番則自尊位專當擧行若有當入而見漏中任輩從中容奸者部官詳問探察報于京兆以爲論罪尊位之地而古之洛陽令董宣雖於貴主之尊猶不撓屈今也部官敢顧一尊位地不之摘發乎招致各部官員以此嚴飭可也敎濟遠曰卿新自嶺邑遞來嶺南民俗何如濟遠曰民心專事巧詐甚於湖南矣上曰高靈邑弊何如濟遠曰臣於前任高靈縣還穀事昨冬一疏不過略陳梗槪而已畢竟見格於廟堂妄言之罪臣固自訟而及今遞歸之後煩瀆是懼終不以一言仰奏則實非義分之所敢安旣因言端不得不陳其大體矣本縣還弊泛言外面則穀多民少是已其實有不然者本縣之還徒擁虛簿初無實捧壬子戶徵以前姑捨無論第以戶徵後言之壬子之遍徵於一邑者爲三萬二千石而當年入庫都數僅爲一萬五千餘石其餘一萬六千餘石尙在未捧中其時民戶又未必盡存則到今四年之間指徵無處雖以已捧者論之癸甲兩年吏奴之逋欠恰爲萬餘石此非但一時守宰不察之罪從前邑謬類皆鄙瑣官中需用專靠吏奴吏奴策應皆從還穀每年所逋率不下六七千石而及當秋捧徵出無望吏奴逋之千包以上自有當施之一律而究其所逋之由別無可惡之情臣計其穀簿量其民力每年斂散以萬石內外磨鍊則綽有餘地而一半皆爲吏逋餘數無以民分不得不請得移轉於他邑民戶日散糶簿歲增受還實戶不滿千餘而會付元數幾至五萬今若以紙上空言欲徵五萬石之穀於千餘戶之民則此實行不得之政如是之際吏售其奸民受其病其將無邑而後已凡係致逋之端臣旣以淸本之意頓革謬例永防弊竇爲後來之官者遵而勿失庶無逋上加逋之患而若其年前已出之逋一付之於無可奈何而已到今本縣還政之利害得失都不關於已遞之後而的見無前之弊不思善後之圖則亦非分憂之聖意臣意則公穀不可永失民情不可不念昨年停退未捧中勿論吏逋民反限二萬石特用居昌比安限年之例逐歲分徵之數以詳定例姑許代捧移送他邑以爲漸次收殺漸次減總之道至若流亡絶戶無處可徵者一千六百餘石曾因營關已爲査出限年分捧之例亦不可通用於此等之類惟俟朝家處分之如何矣且伏念本縣還穀屬於盡分衙門者其數居多分留之法因此蕩然尤爲反逋之一端若以元會常賑等半留衙門名色一竝移劃則多存留庫可無民少之弊旣有分耗亦爲養廉之助以此意下詢廟堂而處之何如上曰臘晦關到督令收殺者何異於益山之歲後捧還乎莫曰徵逋異於收糶不計事勢只使勒捧不知其爲然不待昨年卿疏已言前倅處事之頗欠着落以卿所奏出擧條令廟堂從長論理草記可也命退承史以次退出
정조 19년
兼都承旨李祖源坐行左承旨洪義榮坐行右承旨林濟遠坐左副承旨李勉兢坐直右副承旨未差同副承旨鄭尙愚坐直注書趙台榮仕直一員未差假注書洪奭周仕事變假注書柳聖儀仕
정조 19년
洪義榮啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
林濟遠啓曰大司憲徐有臣執義徐有鍊未肅拜掌令趙彦喆持平尹之鉉洪時溥呈辭掌令柳協基在外監察茶時之意敢啓傳曰知道
정조 19년
林濟遠啓曰密符親納例也而前忠淸監司李亨元謂有情勢使其褊裨替納事甚未安依定式推考警責何如傳曰允
정조 19년
傳于李勉兢曰禮曹判書入侍
정조 19년
傳于林濟遠曰來待諸臣入侍
정조 19년
傳于李勉兢曰右副承旨入侍
정조 19년
吏曹口傳政事以李象鼎爲大興郡守
정조 19년
李祖源以吏曹言啓曰今日口傳政大興郡守李象鼎未準六朔於戶曹佐郞而矇然檢擬至蒙恩點不察之失臣不勝惶恐原望筒勿施更爲口傳擬入何如傳曰允
정조 19년
吏曹口傳政事以鄭文在爲大興郡守
정조 19년
吏曹口傳政事以李亨正爲宗廟令
정조 19년
傳于李勉兢曰湖南繡衣鄭晩錫書啓旣有次次回啓之命而姑不爲之招致備郞先以數件事草記回啓之意傳于大臣領相則向筵有所奏旣許之此回啓事使之傳諭近於欠誠領相處勿爲傳諭其餘則勿亟勿徐待該道擧行回旋之間次次草記回啓俾差遣之本意期有一分實效
정조 19년
傳于李勉兢曰左副承旨許遞前望單子入之
정조 19년
吏曹口傳政事大司成單李晩秀
정조 19년
鄭尙愚以賑恤廳言啓曰北部司宰監契任掌尹器大今月初九日本洞路傍得三歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
乙卯六月初十日卯時上御重熙堂右副承旨入侍時右副承旨李勉兢假注書洪奭周記注官金良倜記事官吳泰曾以次進伏訖命書傳敎曰不爲仕進承旨許遞前望單子入之待下批牌招察任仍命退承史以次退出
정조 19년
乙卯六月初十日辰時上御重熙堂左承旨禮曹判書入侍時行左承旨洪義榮記事官趙台榮記注官金良倜記事官吳泰曾禮曹判書閔鍾顯以次進伏訖上曰笏記盡爲出草乎鍾顯曰纔已出草而姑未及正書矣上曰內入儀註或有漏誤處更爲釐正以入可也進饌時各差備女官爲幾人乎鍾顯曰似當入二十五人而見今元數不足難於分排矣上曰然則發關華城府以爲上送分排之地而各差備從略磨鍊可也仍命退諸臣以次退出
정조 19년
兼都承旨李祖源坐行左承旨洪義榮坐直行右承旨林濟遠坐左副承旨李勉兢坐右副承旨未差同副承旨鄭尙愚坐直注書趙台榮仕一員未差假注書洪奭周仕直事變假注書柳聖儀仕
정조 19년
鄭尙愚啓曰大司憲徐有臣執義徐有鍊未肅拜掌令趙彦哲持平尹之鉉洪時溥呈辭掌令柳協基在外監察茶時之意敢啓傳曰知道
정조 19년
傳于李勉兢曰當該承旨推考
정조 19년
以慶尙監司趙鎭宅啓本昌原府鄭埈妻柳氏擊錚辭緣詳査狀聞府使李汝節罪狀令攸司稟處事判付內啓下義禁爲旀觀此査啓道伯事萬萬駭然無論因公與因私又無論邂逅或用意濫殺則濫殺致斃則致斃許多人命之致斃一猶可愕過於數十名之多而斃乎云者非死卽殺藉使數十名之中皆得蘇活只有一名之物故其爲枉殺之罪固無加減於渠是隱則所謂査啓公事卽不過該倅李汝節自明之一度原情而各人之欲吐將綻之供不曾窮覈惟於偶然違錯之處執其說而必皆自作證主反復歸一殆若爲汝節挺身分疏然者寧有如許訟理査體乎雖以査官等言之人命死生關係何如特敎按査事面至嚴而渠輩之出問目也捧招供也惟道伯言是遵是從全事周遮極意漫漶名以汝節之下屬者不加一箠惟恐輸款渠輩所爲駭痛莫甚所當拿致王府刑推得情以懲舞弄憲則不畏朝令者之戒而迎送之弊更歸小民此所以假其官而責其後者是置此査啓爲先勿施前正言柳畊慶尙道昌原査案按覈御史差下使之治裝念後辭朝與新伯眼同會推還朝後啓聞俾嶺外知朝廷有審克之政爲旀朝廷之設置方伯其責在於宣承而湖南伯則越視珍羅之塡壑曰我不知嶺南伯則昌原濫殺漫不致意及其現露又敢斗護湖南事猶屬公罪嶺南事可謂辜負之甚者該道査啓是在前監司趙鎭宅令該府拿來捧口招以爲照法重繩之地而前有拿命待其就囚添問目各別嚴問捧草供以聞爲旀査官等欲觀末梢所爲繡衣按覈時以此査官等更定擧行分付爲良如敎
정조 19년
兵曹口傳政事以尹範敍爲宣傳官
정조 19년
林濟遠以漢城府言啓曰今此抄戶摘奸時本府郞廳多有擧行之事而一員未差極爲苟艱未差之代令該曹口傳擇差以爲擧行之地何如傳曰允
정조 19년
吏曹口傳政事以韓百源爲漢城主簿
정조 19년
洪義榮以兵曹言啓曰宣傳官南志默身病猝劇時月之內萬無起動供職之望屢度呈狀乞遞實病旣如此則當此薦會勢難强令察任改差其代口傳差出何如傳曰允
정조 19년
乙卯六月十一日辰時上御誠正閣藥房入診入侍時藥房提調沈頤之副提調李祖源假注書洪奭周記注官金良倜記事官吳泰曾檢校直閣南公轍以次進伏訖頤之曰日間聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣上曰昨日女伶輩果爲習儀乎頤之曰已爲肄習而比今春肄習時則頗勝矣今日則領相皆爲招去令習樂章云矣上曰同副承旨入侍出榻敎賤臣承命出與同副承旨鄭尙愚偕入進伏訖命書傳敎曰苟欲務實先自招延之列者始決知其不來以其兼銜招之及其不來不得不遞本任竝與其人之面目而不見甚爲無實雖令儒臣承膺於本任其爲逡巡於兼銜一也則身雖入闕必不以經筵官登筵矣是何異於招人而閉戶乎高城郡守李城輔經筵官之任今姑許遞如是也者意在必致令該曹三懸鈴嚴飭該道斯速上來肅命後辭朝赴任仍命退諸臣以次退出
정조 19년
兼都承旨李祖源坐行左承旨洪義榮坐行右承旨李亨元牌不進行左副承旨林濟遠坐直右副承旨李勉兢坐同副承旨鄭尙愚坐直注書趙台榮仕一員未差假注書洪奭周仕直事變假注書柳聖儀仕
정조 19년
李祖源啓曰臣祖源司饔院褒貶進去下直之意敢啓傳曰知道
정조 19년
傳于李勉兢曰左副承旨入侍
정조 19년
傳于洪義榮曰承旨前望點下牌招入直
정조 19년
承旨前望單子入之李亨元落點
정조 19년
洪義榮以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 19년
兼都承旨李祖源坐行左承旨洪義榮坐行右承旨林濟遠坐左副承旨李勉兢坐右副承旨鄭尙愚坐直同副承旨成種仁坐直注書趙台榮仕直一員未差假注書洪奭周仕事變假注書柳聖儀仕
정조 19년
林濟遠啓曰大司憲徐有臣執義徐有鍊未肅拜掌令趙彦哲持平尹之鉉洪時溥呈辭掌令柳協基在外監察茶時之意敢啓傳曰知道
정조 19년
李祖源啓曰右承旨李亨元今日不爲仕進卽爲牌招何如傳曰允
정조 19년
兩司前望單子入之大司憲尹師國執義李遇濟掌令南必錫司諫尹光普獻納韓致應正言鄭宅東李重蓮落點
정조 19년
傳于洪義榮曰今日有次對來會之命而因司謁之誤傳傳敎更入釐正之際以致政院備局擧行之轉相錯謬甚至大臣自籌司欲簉旋止云其擧行錯謬委折査問草記論勘事言于廟堂
정조 19년
傳于洪義榮曰備局有司堂上入侍
정조 19년
洪義榮以兵曹言啓曰昨日本曹褒貶開坐之後有下隷喧聒之聲故臣使將校禁止之矣正郞洪秉臣鄭晩錫謂以將校語不遜於郞廳猝入該將校奪其傳令牌曳髮打趾又至於決棍云臣聞甚駭異査問事狀則果然矣當該將校貽羞本兵之罪卽爲棍汰而郞僚之不有長官任情使氣毁損體例至此極矣自有中權以來事未前聞不可置而不論本曹正郞洪秉臣鄭晩錫竝汰去何如傳曰眞所謂願察其影近來密符如將牌之故將牌又如腰牌揆以體統不可歇看腰牌何等微物而進來之衙門營門必須本處之許題然後始可下手況一軍色有將幕之義二軍色亦有上下官之別乎客氣自客氣後弊自後弊昔兵曹一郞官因相較棍治營屬蓋於兵郞中有例兼本局從事之窠也其時大將申汝哲草記請罪肅廟朝以汝哲之泛請推考殊失事體特命推考付其郞於兵曹使之嚴棍二十度仍以此事載之訓局謄錄之首至今爲各營遵奉之端況本曹郞官之於本曹將校乎又況以將令來言於郞官者乎龍虎營從事官洪秉臣不可汰去而止嚴棍草記郞廳鄭晩錫亦不可汰去而止令該府拿問重勘可也
정조 19년
成種仁以兵曹言啓曰本曹草記正郞洪秉臣鄭晩錫汰去事批旨內眞所謂願察其影近來密符如將牌之故將牌又如腰牌揆以體統不可歇看腰牌何等微物而進來之衙門營門必須本處之許題然後始可下手況一軍色有將幕之義二軍色亦有上下官之別乎客氣自客氣後弊自後弊昔兵曹一郞官因相較棍治營屬蓋於兵郞中有例兼本局從事之窠也其時大將申汝哲草記請罪肅廟朝以汝哲之泛請推考殊失事體特命推考付其郞於兵曹使之嚴棍二十度仍以此事載之訓局謄錄之首至今爲各營遵奉之端況本曹郞官之於本曹將校乎又況以將令來言於郞官者乎龍虎營從事官洪秉臣不可汰去而止嚴棍草記郞廳鄭晩錫不可汰去而止令該府拿問重勘可也事命下矣依傳敎前正郞洪秉臣嚴棍十五度之意敢啓傳曰知道
정조 19년
洪義榮以備邊司言啓曰傳曰今日有次對來會之命而因司謁之誤傳傳敎更入釐正之際以致政院備局擧行之轉相錯謬甚至大臣自籌司欲簉旋止云其擧行錯謬委折査問草記論勘事言于廟堂事命下矣臣於今日開坐本司矣自政院謂有次對之命承旨已爲詣閤云故遂乃蒼黃入闕及至進善門始知政院之誤傳下敎不得不仍卽出來而未及見傳敎頒下者徑入旋退臣實有生疎不審之失臣旣有失諉罪喉院誠有所惶恧不敢者論勘一款不得擧行之意敢啓傳曰知道
정조 19년
洪義榮以備邊司言啓曰頃因傳敎始興縣省賦蠲徭之方關問該道矣卽見京畿監司徐有防所報則以爲始興縣令金思羲牒呈內本縣素稱殘邑而戶役常有偏重之冤本縣所在免稅一百五十餘結中一百十八結卽近年之來付者略略分送於他邑仍以此數作爲本邑之實結則租錢隨剩戶捧可代每戶應役可除三分二而此而不得則折半蠲減區別給代田政則陳棄田畓一百三十三結及今釐正如蒙永頉則痼弊可袪云而道內免稅劃定之數本甚夥然今若以此免稅又爲加之則該縣之祛害雖曰多幸他邑之移疾亦係難支陳荒田畓之未蒙懸頉者大是民隱在所當恤而事關經費不可容易議到蠲減折半之徭區別給代之說恐似得宜爲辭矣始興縣祛弊之道莫過於蠲徭給代而以今經費有難輕議則蠲徭雖好給代未易故更爲往復於畿伯則以爲事勢旣如此則免稅結移送最爲均戶減役之道云始興縣所在各項免稅一百十八結之近年來付者無論本道他道量宜分送均戶減役之道仍令道臣往復該邑成出節目永久遵行以示朝家特旨省蠲之意何如傳曰園幸回鑾今幾半年始爲回啓泄泄甚矣依草記卽令道伯嚴飭該邑倅從長擧行後以其形止狀聞更勿如前遲滯該道回啓各有期限而向見本司抄入之條件諸道擧行玩愒極爲駭然此所以不緊行會不若不爲之爲尊朝廷卿與右相取見回下條件可合督令査啓者更加嚴飭而其中置亦無妨者使之自本道査處後別單書入可也
정조 19년
洪義榮以備邊司言啓曰頃因慰諭御史李益運書啓密陽壬子年漕船致敗米太令戶惠廳移錄拯劣米隨其年條久遠代錢收捧事覆啓分付矣卽見宣惠廳草記則以爲壬子年後漕倉密陽靈山金海等邑穀物所載船到通津致敗沙格輩自願改色都差使員又以民情代錢備納故依準折每石六兩代納之意許施而其後金海依準折上納密陽靈山兩邑經年延拖到今歸之於拯劣名色者其在懲前杜後之道斷不可依回啓擧行至於停減一款係是恤民之惠澤有不可責其初定之價姑令該邑依拯劣米當年條例每石代錢三兩捧置本邑待年豐以其三兩還作本色米一石船運上納則在本廳不失元數在窮民均霑大惠爲辭而批旨令廟堂從長稟處俾無爲弊小民之地可也事命下矣蓋此漕船與私船有異則自下代錢依準折收捧有違於年前新定式事在旣往不必追究而不上聞則已今旣因事現發至登慰諭使書啓則一向以準折責捧有非朝家信令之道今此惠廳回啓中依拯米當年條例每石代錢三兩收捧之論可謂酌量得中已上納邑外依此施行之意分付而但以其代錢捧置本邑待年豐還作本色船運上納一款似不無掣得之端若使此錢自本邑作米上納則其勢不得不出給於負逋之船格而擔當擧行此輩之許多受弊與六兩錢辦納不甚相遠恐非所以特軫民隱減價徵捧之本意此則分付惠廳待其每石三兩錢之畢捧上無論本邑與他邑年豐穀賤處依詳定作米留作儲置或常賑穀自本廳從長需用自本邑作米上納等節特爲置之事一體分付何如傳曰允
정조 19년
乙卯六月十三日巳時上御重熙堂備局有司堂上入侍時右副承旨李勉兢假注書洪奭周記注官安經心記事官吳泰曾行司直沈頤之戶曹判書李時秀以次進伏訖上曰近欲行次對而少無暇隙今日籌坐聞已來會故有進定之命矣傳敎中聞已來會之聞已二字誤以勿爲書下更爲入稟之際多致擧行之自下錯謬政院則誤認以文蹟前頒布之敎而預先催促於備堂予則不知其已爲頒布而以日晩之故有還收之命矣傳敎雖已還收而大臣旣爲入來則有司堂上送言于政院以爲入稟後去就之地事體當然而今聞大臣初旣未見文蹟而入終乃中道空還云寧有如許事面乎是誰之罪也勉兢曰諸堂先爲入來而大臣則全未知其已入以致如此此亦臣不能周詳之罪也頤之曰臣於坐上只聞大臣欲入之言而臣等則徒步先入故退去之際不知大臣之已爲入來此皆臣等之罪也上曰欲更爲引見而使之再入則反恐貽勞矣旣已不知則亦非卿等之過也上曰本司坐起所爲者何事乎頤之曰湖南御史鄭晩錫書啓中一條及他餘可以草記稟處之事方爲商量矣上命書傳敎曰情勢似然宜令一伸右承旨許遞前望單子入之待下批牌招察任命書榻敎曰惠慶宮進服祛暑和中湯依前方五貼製入又命書榻敎曰兩司諸臺牌招未下直守令署經兩司中在外及未肅拜人許遞前望單子入之待下批一體牌招察任仍命退諸臣以次退出
정조 19년
兼都承旨李祖源坐行左承旨洪義榮坐行右承旨林濟遠坐左副承旨李勉兢坐直右副承旨鄭尙愚坐同副承旨成種仁坐直注書趙台榮仕一員未差假注書洪奭周仕直事變假注書柳聖儀仕
정조 19년
林濟遠啓曰大司憲尹師國未肅拜執義李遇濟掌令趙彦哲持平尹之鉉洪時溥呈辭掌令南必錫在外監察茶時之意敢啓傳曰知道
정조 19년
傳于李勉兢曰禮房承旨馳詣宗廟景慕宮奉審摘奸以來
정조 19년
李祖源啓曰本院今春夏等褒貶當爲磨勘以入而注書趙台榮日淺一員未差不得如例磨勘之意敢啓傳曰知道
정조 19년
傳于成種仁曰同副承旨入侍
정조 19년
傳于林濟遠曰捧供時囚皆以草記議處照律事分付
정조 19년
傳于成種仁曰坐直承旨入侍
정조 19년
成種仁以兵曹言啓曰卽接慶熙宮衛將牒報則元武門外松木一株因風顚仆云令該所依例斫去之意敢啓傳曰知道
정조 19년
鄭尙愚以漢城府言啓曰各部抄戶今已了畢成冊齊到故都數區別開計別單書入成冊則自臣府秩秩修正枚報于備邊司而今番分還旣與發賣有異大中小戶不爲分等只以班戶民戶各其口數懸錄至於無籍者勿論元戶挾戶所當一竝勿抄而取考發賣時謄錄則或因特敎或因筵稟每有抄入之例矣今亦以元戶無籍及挾戶無籍之類區別列錄於元抄戶之下以待處分而漏籍之禁自來嚴重今此無籍者至於一千一百餘戶之多不入於此者又當夥然雖不得一一勘罪而其在嚴籍法懲民習之道不可仍而置之方値式年成籍之時分付五部從實報來俾無如前遺漏之弊何如傳曰允
정조 19년
成種仁以備邊司言啓曰傳曰昨日次對之命爲詢民食之措處京兆抄戶若已就緖巡數斗數令廟堂指一磨鍊分付摠廳後草記而貢米之引等及還米之分給皆於十七日先給一巡俾於慶辰皆得足食之喜事亦令廟堂知委事命下矣卽見漢城府牒呈及抄戶成冊則五部抄戶合爲五千八百六十八戶矣巡數則以六月一巡七月一巡合兩巡爲定斗數則無論口數多寡竝以每戶初巡則三斗再巡則二斗磨鍊而六月巡則依下敎以十七日分給七月巡則當月旬前後亦爲定日擧行穀物則以摠廳平倉米分給而穀品斗量各別嚴飭期於務從精準分給日五部官員領率各其部內見抄民人先遠後近次第受出而京兆判堂及摠戎使亦爲進去眼同檢飭俾無一人雜錯遺漏之弊事分付摠廳及京兆至於抄戶中元挾戶無籍之類通計爲千有餘戶矣籍法至重所當置而不論而旣有年前發賣時特敎同抄之已例又此分還寔出於無前之惠澤今番亦令一體受食之意竝爲知委何如傳曰允
정조 19년
林濟遠以義禁府言啓曰慶尙前監司趙鎭宅拿問處之事傳旨啓下矣趙鎭宅方到江外云發遣府都事拿來何如傳曰允
정조 19년
林濟遠以刑曹言啓曰依下敎京畿通津府定配罪人全邦佐分付道臣卽爲放送之意敢啓傳曰知道
정조 19년
乙卯六月十四日辰時上御重熙堂同副承旨入侍時同副承旨成種仁記事官趙台榮記注官金良倜記事官吳泰曾以次進伏訖上曰進御淸涼飮五貼製入出榻敎命書傳敎曰昨日次對之命爲詢民食之措處京兆抄戶若已就緖巡數斗數令廟堂指一磨鍊分付摠廳後草記而貢米之引等及還米之分給皆於十七日先給一巡俾於慶辰皆得足食之喜事亦令廟堂知委命退承史以次退出
정조 19년
乙卯六月十四日未時上御重熙堂左承旨入侍時行左承旨洪義榮假注書洪奭周記注官金良倜記事官吳泰曾以次進伏訖上曰還分巡數欲何以爲之云耶義榮曰摠廳米六千餘石內欲量給四千餘石而巡數則二巡或三巡一巡三斗式分給云矣上曰太多則反恐有弊於捧納之時一巡三斗又一巡二斗以此磨鍊好矣此令一出之後穀價必稍低歇矣或謂撥賣亦爲可行云而京之撥賣卽是鄕之賑恤安有六七月賑恤之例乎義榮曰無知之民狃於撥賣故或有此言矣義榮曰今番月蝕時救蝕恐不可行於闕內臣退與臣父議則亦以爲觀象監救蝕旣有前例今番亦當依此爲之恐合事宜云矣上曰依此爲之可也義榮曰貢米昨今已差下五千石今朔條餘者只有五千石云十七日當都爲差下乎上曰從便爲之可也仍命退承史以次退出
정조 19년
乙卯六月十四日申時上御重熙堂坐直承旨入侍時同副承旨成種仁假注書洪奭周記注官金良倜記事官吳泰曾以次進伏訖上命書草記批旨訖仍命退承史以次退出
정조 19년
都承旨未差行左承旨林濟遠坐直右承旨李勉兢坐直左副承旨未差右副承旨未差同副承旨未差注書趙台榮仕一員未差假注書洪奭周仕直事變假注書柳聖儀仕
정조 19년
林濟遠啓曰備邊司郞廳來言今日賓廳日次而上前開拆相値不得來會云矣敢啓傳曰知道
정조 19년
傳于林濟遠曰吏兵房承旨持褒貶啓本入侍
정조 19년
以司諫尹光普正言李重蓮牌不進罷職傳旨傳于林濟遠曰只推
정조 19년
傳于李勉兢曰慶辰在邇欲示祝慶之忱豈有過於同慶乎況已施於華城民人者豈可不爲於京中乎十八日當於進致詞箋文表裏於慈宮進饌禮成後臨弘化門賜米飢民今番抄戶中最貧殘之戶宣惠廳都提擧三公嚴飭各坊尊位抄報賑廳令賑堂及京兆尹率領待令事知委
정조 19년
吏曹口傳政事平市令李憲圭光陵令安弘迪相換
정조 19년
傳于李勉兢曰再明日摠廳分還時分所設行然後可於當日內從容爲之別設一所於平倉亞尹與該廳亞將眼同分給事令廟堂知悉分付
정조 19년
以慶尙監司李泰永狀啓安東府使李魯述謂有情勢到界時不呈公狀不得已罷黜事傳于李勉兢曰令該曹口傳差出
정조 19년
吏曹口傳政事以李集斗爲安東府使
정조 19년
傳于林濟遠曰旣有抄戶時專管擧行之命承旨中爲坊事者難責夙夜旣令出去擧行竝許遞前望單子入之待下批牌招察任
정조 19년
承旨前望單子入之李鼎揆李亨元申大顯李魯述落點
정조 19년
林濟遠啓曰新除授都承旨李鼎揆時在慶尙道慶州地斯速乘馹上來事下諭何如傳曰許遞與未差之代前望單子入之
정조 19년
以左承旨李亨元牌不進推考傳旨傳于林濟遠曰更爲牌招
정조 19년
以左承旨李亨元再牌不進推考傳旨傳于李勉兢曰此時豈敢若此乎此傳旨勿施更卽牌招牌去來催促使之入直
정조 19년
以左承旨李亨元再牌不進推考傳旨傳于李勉兢曰昭晢無餘一遞足矣如是違牌大關分義永宗僉使除授待開門下送時任僉使遞付京職
정조 19년
兵曹口傳政事永宗僉使單李亨元
정조 19년
李勉兢啓曰新除授承旨李魯述方在罷散中何以爲之敢稟傳曰前望單子入之待下批牌招察任
정조 19년
承旨前望單子入之鄭大容金載翼蔡弘遠落點
정조 19년
傳于李勉兢曰新除授承旨皆是兼管坊務之人豈可或遞或除望筒勿施前望單子入之
정조 19년
以兵曹軍職褒貶啓本傳于李勉兢曰稱在外不參貶坐之人怠慢之習不可無飭依例內兵曹更爲磨勘
정조 19년
傳于李勉兢曰呈告及未肅拜摠管許遞與未差之代前望單子入之待下批待開門牌招察任
정조 19년
摠管前望單子入之都摠管金思穆副摠管姜五成申大顯落點
정조 19년
林濟遠以都摠府言啓曰今日入直內三廳武兼禁軍及軍兵等當爲中日習射而上前開拆相値不得爲之之意敢啓傳曰知道
정조 19년
林濟遠以弘文館領館事意啓曰今春夏等本館褒貶當爲等第磨勘而以大提學不備限內不得爲之之意敢啓傳曰知道
정조 19년
李勉兢以議政府三公意啓曰今乙卯年春夏等褒貶當爲等第而臣等俱有故限內不得磨勘之意敢啓傳曰知道
정조 19년
李勉兢以耆老所言啓曰本所堂上多有身病今乙卯春夏等褒貶限內不得磨勘之意敢啓傳曰知道
정조 19년
林濟遠以忠勳府言啓曰本府今乙卯年春夏等褒貶當爲磨勘而有司堂上不備限內不得爲之之意敢啓傳曰知道
정조 19년
林濟遠以工曹言啓曰本曹郞廳今乙卯年春夏等褒貶及屬司繕工監掌苑署造紙署瓦署典涓司官員今乙卯年春夏等褒貶合六度磨勘以入而屬司尙衣院今乙卯年春夏等褒貶因該院提調之有故限內不得磨勘之意敢啓傳曰知道
정조 19년
林濟遠以宣惠廳都提調意啓曰本廳郞廳等今乙卯春夏等褒貶當爲等第而臣等俱有故限內不得磨勘之意敢啓傳曰知道
정조 19년
李勉兢以吏曹言啓曰今乙卯春夏等所屬各司褒貶啓本中平市署直長朴正圭與判書臣李時秀爲內外從兄弟相避故參判臣曺允亨參議臣洪樂恒同爲磨勘廣興倉守曺命峻爲參議臣洪樂恒妻三寸叔相避故判書臣李時秀參判臣曺允亨同爲磨勘以入之意敢啓傳曰知道
정조 19년
李勉兢以戶曹言啓曰本曹郞廳及所屬各司官員今乙卯春夏等褒貶依前例磨鍊以入而軍資監司宰監因都提調提調有故不得磨勘去甲寅秋冬等褒貶時軍資監司宰監因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 19년
李勉兢以禮曹言啓曰今此所屬各司官員等褒貶時翼陵參奉金履禮與判書臣閔鍾顯有應避之嫌不得同爲磨勘別啓本以入之意敢啓傳曰知道
정조 19년
李勉兢以禮曹言啓曰各陵殿園墓本曹郞廳四學童蒙敎官通禮院典牲署東西氷庫掌樂院禮賓寺司譯院典醫監惠民署圖畫署官員等今乙卯年春夏等褒貶等第以入而宗廟署社稷署景慕宮弘文館藝文館春秋館承文院成均館內醫院觀象監奉常寺東西活人署東南關王廟官員等褒貶各其司領事都提調提調及堂上有故不得一時磨勘之意敢啓傳曰知道
정조 19년
李勉兢以奉常寺都提調提調意啓曰東籍親耕田所種皮黍今六月念間當爲成熟之意敢啓傳曰攝刈
정조 19년
林濟遠以兵曹言啓曰本曹今乙卯年春夏等褒貶等第磨鍊以入而曹所屬司僕寺軍器寺典設司訓鍊院官員等褒貶因各其提調及堂上有故不得一體磨勘之意敢啓傳曰知道
정조 19년
林濟遠以兵曹言啓曰卽接西所衛將金鎭恒牒報則今夜雨水北水閣西邊第二間鐵門橫長木排目折傷云爲先令紫門監堅實圍排樹柵待明朝卽速修改而金虎門入直軍八名除出嚴加守直之意敢啓傳曰知道
정조 19년
李勉兢以訓鍊都監言啓曰因兵曹草記北水閣西邊第二間鐵門橫長木排目折傷處金虎門入直軍八名除出將校一人率領限修改間嚴加守直之意敢啓傳曰知道
정조 19년
林濟遠以兵曹言啓曰卽接西所衛將金鎭恒牒報則北水閣橫長木排目今已修改云把守軍兵本處還爲入直之意分付何如傳曰允
정조 19년
林濟遠以訓鍊都監言啓曰北水閣橫長木排目今已修改把守軍兵還爲入直事自兵曹草記矣把守金虎門軍八名還入直所將校解送之意敢啓傳曰知道
정조 19년
林濟遠以兵曹言啓曰卽接東道參軍李章玉牒報則御營廳所授肅靖門東邊第一城廊近處體城三間許今日頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 19년
林齊遠以御營廳言啓曰本廳字內肅靖門東邊第一城廊近處體城三間許頹圮處令繕工監以把子堅實圍排分授軍門卽速修築而把守軍兵亦令該軍門量宜定送限修築間各別守直事自兵曹草記矣修築則卽宜擧行而出番鄕軍二十名將官率領限修築間輪直嚴加把守之意敢啓傳曰知道
정조 19년
李勉兢以兵曹言啓曰卽接西道參軍金尙埰牒報則訓鍊都監所授北曲城東邊第一城廊近處體城前日頹圮七間許連接二間許又爲頹圮云令繕工監爲先把子圍排分授軍門一體修築而把守軍兵亦令該軍門量宜加定與前把守軍限改築間合力守直之意分付何如傳曰允
정조 19년
李勉兢以訓鍊都監言啓曰本局分授都城北曲城東邊第一城廊近處體城前日頹圮七間許連接二間許又爲頹圮今該軍門一體修築把守軍兵量宜加定事自兵曹草記矣砲手十名加數定送與前把守軍合力限改築間輪回守直之意敢啓傳曰知道
정조 19년
李勉兢以壯勇營都提調意啓曰本營從事官及諸將官今乙卯春夏等褒貶當爲等第而臣樂性以身病限內不得磨勘之意敢啓傳曰知道
정조 19년
李勉兢以壯勇營言啓曰本營諸將校各哨色頭目軍及統首等今乙卯春夏等勤慢磨勘以入之意敢啓傳曰知道
정조 19년
林濟遠以訓鍊都監都提調意啓曰本局從事官禁松參軍諸將官今乙卯年春夏等褒貶當爲等第而大將臣李敬懋有身病限內不得磨勘之意敢啓傳曰知道
정조 19년
林濟遠以濬川司都提調意啓曰本司都廳及郞廳今乙卯年春夏等褒貶當爲等第而臣等俱有故限內不得磨勘之意敢啓傳曰知道
정조 19년
林濟遠以禁衛營都提調意啓曰本營從事官及諸將官今乙卯春夏等褒貶當爲等第而臣樂性有身病限內不得磨勘之意敢啓傳曰知道
정조 19년
林濟遠以御營廳言啓曰今乙卯年春夏等褒貶依例磨勘以入而去甲寅年秋冬等褒貶因都提調有故不得磨勘矣其時從事官將官等多有已遞之人不爲磨勘之意敢啓傳曰知道
정조 19년
李勉兢以備邊司言啓曰因右承旨林濟遠所啓高靈還弊事令廟堂從長論理草記事命下矣取見其擧條則以爲本縣還弊泛言外面則穀多民少是已本縣之還徒擁虛簿初無實捧雖以壬子戶徵以後言之一萬六千餘石尙在未捧雖以已捧者言之吏奴之逋恰爲萬餘石此非但一時守宰不察之罪從前邑謬類皆鄙瑣官中需用專靠吏奴策應皆從還穀每歲所逋不下六七千石而及當秋捧徵出無望吏奴逋之千包以上自有當施之律而究其所由別無可惡計其穀簿量其民力每年斂散以萬石內外磨鍊則綽有餘地而會簿元穀幾至五萬欲徵五萬石之穀於千餘戶之民則此實行不得之政臣旣以淸本之意頓革謬例永防弊竇後來之官遵而勿失庶無逋上加逋之患臣意則昨年停退未捧中吏逋民反限二萬石特用居昌比安限年之例逐歲分徵以詳定例代捧移送他邑漸次減摠流亡絶戶一千六百餘石不可通用限年分捧之例惟竢朝家處分本縣還穀盡分居多分留蕩然尤爲反逋之一端若以元會常賑等分留衙門名色一竝移劃則多存留庫可無民少之弊旣有分耗亦爲養廉之助爲辭矣還穀之設本出爲民而間多有反爲厲民之歸者故自朝家深軫民隱凡於以還爲弊處隨聞隨救靡不用極嶺南之居昌比安卽其一也今此高靈還弊無異於此兩邑而宰臣自外補還朝敷陳於筵席則其在一視之政宜施均被之澤而吏逋異於民反所當區別徵捧宰臣旣以情無可惡明白擧似則吏亦民也不可勒捧竝與民反同行限年之例而今秋則年條不遠徵捧差易就昨年停退未捧二萬石中先捧四千石其餘一萬六千石限以八年每年二千石收捧而毋論今年捧分年捧竝以詳定價除耗條以錢代捧移貿各邑與上送度支間伊時道臣往復戶曹從長區處流亡絶戶指徵無處者一千六百餘石特令依査案蕩減時在穀物名色監兵營穀盡分條一竝革去以元會常賑兩衙門換錄以爲依法典半分半留之地而顧此變通亶出於爲民祛弊寧失無得之意而旣蕩減矣又分年矣又代錢矣又半分半留矣且宰臣亦以革謬防竇爲言則吏宜不敢售奸民亦可以知感此後如以吏逋民反等語更有及聞之事則當該守令比法典施以加倍之律不察之道臣亦爲從重論勘之意嚴立科條釐弊節目令道臣往復本縣詳細成出分上營邑一件上送本司以爲憑考事一體分付何如傳曰允
정조 19년
禁府啓目前慶尙監司趙鎭宅口招云云判付內辭意發問目嚴問則游辭納供泛稱遲晩所當請刑是白乎矣曾經侍從勿爲請刑載在大典通編且有捧草供以聞之命上裁何如判付啓繡啓賑啓之毁譽相反與縱裨納交之事狀竝姑置之勿論因公因私管下守令之濫刑枉殺若是狼藉則身居宣化之任一任該倅之所爲者何異於助其虐而長其暴乎旣聞之後若不嚴法重繩無以雪幽鬱而杜後弊其不能禁之罪焉逭投竄此囚段施以遠竄之典爲良如敎
정조 19년
李勉兢以義禁府言啓曰時囚罪人趙鎭宅口招草供判付內施以遠配之典事命下矣趙鎭宅全羅道樂安郡遠配而以判付內辭意具罪目依例發遣府書吏押送配所何如傳曰允
정조 19년
李勉兢以義禁府言啓曰捧供時囚皆令以草記議處照律事命下矣時囚罪人朴宗正觀其所供賣鄕捧錢校屬受賂賑需之用剩倉穀之仍分雖爲遲晩其餘諸條極口發明其在核實之道不可輕先勘斷令該道道臣逐條詳査狀聞後稟處鄭晩錫校屬不恭雖甚可痛苟欲懲罪豈無其道而身佩將牌且是上官之所使則擅用棍罰揆以體統極爲駭然以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣鄭晩錫杖一百收贖告身盡行追奪放送何如傳曰允鄭晩錫如有功議各減一等可也
정조 19년
李勉兢以義禁府言啓曰鄭晩錫照律草記批旨內如有功議各減一等可也事命下矣鄭晩錫八代祖鐸敵愾功臣云功減一等杖九十收贖奪告身四等之意敢啓傳曰知道
정조 19년
知中樞府事李奭祚疏曰伏以寶籙無疆慶日載屆萬姓歡祝八域惟均仍伏念臣薦被恩私躐取崇班而圖報無路惟有隕結而已摠府新除又下於陞資數日之後臣奉命惝怳無以措躬卽欲呈遞而以僚臣之先呈拘於格例荏苒至今顧今邦慶無前縟禮將擧苟有知覺者孰不願拭目快覩而抑以其近侍之無由耿光之難覲爲恨者凡幾人矣而今臣則當在侍衛之班周旋於執事之列則庶幾少洩平日耿結之誠以伸朝野同慶之忱比之他人豈不誠萬萬欣幸哉獨奈衰耄轉甚筋力難强戎裝趨走斷無其望區區犬馬之誠將以樞銜隨衆入班以與嵩呼之末而已俄因寶劍望筒猥以頉報私心震蹙已無可言而莫重衛班將未免曠闕臣情至此亦云悲哉且臣歸鄕在近以此以彼有難蹲冒玆敢略入文字仰陳私懇伏乞天地父母特垂矜㦖將臣所帶兼銜亟賜鐫免使衛班得以備員仍治臣逋慢之罪以爲孤恩負國者之戒千萬幸甚臣無任云云答曰省疏具悉本職許遞
정조 19년
乙卯六月十五日辰時上御誠正閣吏兵房承旨持褒貶啓本入侍時兼都承旨李祖源行左承旨洪義榮行右承旨林濟遠右副承旨鄭尙愚記事官趙台榮假注書洪奭周記注官金良倜記事官吳泰曾以次進伏訖上命祖源讀吏批褒貶啓本命義榮讀兵批褒貶啓本訖祖源曰卽伏見咸鏡監司趙宗鉉京畿監司徐有防今春夏等褒貶啓本則守令無一人居下殊無嚴明殿最之意竝推考警責何如上曰依爲之出擧條義榮曰卽伏見平安監司金載瓚江華留守權黃海水使李普漢南兵使李格今春夏等褒貶啓本則金載瓚李普漢無一人居中居下權李格邊將無一人居下殊無嚴明殿最之意竝推考警責何如上曰依爲之出擧條上曰昨見備局草記則珍島身布停退條以限折半全退爲請備局事眞可悶矣元數尤甚些少而於其中又停退其折半則其數幾何其在事面極爲如何矣大抵今年若難悉捧積逋則不如直爲蠲減之便好矣命書榻敎曰進御淸涼飮一貼依前方煎入仍命退承史以次退出
정조 19년
都承旨未差行左承旨林濟遠坐直右承旨李勉兢坐直左副承旨未差右副承旨未差同副承旨未差注書趙台榮仕直一員未差假注書洪奭周仕事變假注書柳聖儀仕
정조 19년
藥房提調沈頤之右承旨李勉兢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李勉兢啓曰來十六日日次儒生殿講日次矣敢稟傳曰今年亦以製述十八日爲之以製代講則齋任生東西寄齋四學居齋生依近例一體應試其日進箋諸生亦爲許赴處所亦依近例丕闡堂設行文任與承旨進去捧券試官則臨時稟旨可也
정조 19년
李勉兢以兵曹言啓曰今六月十八日親進致詞箋文表裏時殿庭鹵簿當以一二軍色郞廳檢擧陳列而今方有闕矣其代令該曹口傳差出何如傳曰允
정조 19년
吏曹口傳政事以閔師宣李翊模爲兵曹正郞
정조 19년
李勉兢以兵曹言啓曰今六月十八日弘化門親臨賜米飢民時侍衛禁軍以幾番磨鍊門外左右環衛軍兵亦以何營軍兵幾哨擧行乎敢稟傳曰訓局步軍五哨及禁御兩營出番軍各二哨禁將都領禁軍三番侍衛設布帳置之侍衛則別雲釰及堂上侍衛外皆以入直爲之可也
정조 19년
李勉兢以漢城府言啓曰因傳敎五部抄戶中最貧殘之戶令各坊尊位各別精抄成冊齊到故自臣府修正移送于賑廳而抄戶都數別單書入之意敢啓傳曰知道
정조 19년
傳于李勉兢曰右承旨入侍
정조 19년
傳于林濟遠曰都提調以下進饌所來待堂郞入侍
정조 19년
傳于林濟遠曰惠堂入侍
정조 19년
傳于林濟遠曰戶曹堂郞入侍
정조 19년
李勉兢啓曰大司憲尹師國未肅拜執義李遇濟掌令趙彦哲持平尹之鉉洪時溥呈辭掌令南必錫在外監察茶時之意敢啓傳曰知道
정조 19년
傳于李勉兢曰永宗僉使留待
정조 19년
傳于李勉兢曰高城郡守留待
정조 19년
傳于李勉兢曰永宗僉使入侍
정조 19년
傳于李勉兢曰高城郡守入侍
정조 19년
傳于林濟遠曰左承旨入侍
정조 19년
傳于林濟遠曰左承旨爲吏房
정조 19년
刑曹參判前望單子入之李亨元洛點
정조 19년
兵曹參判前望單子入之宋鍈落點
정조 19년
傳于李勉兢曰承旨前望中當爲點下者多是句管坊務之人而知申望則曾經者皆然問于京兆其間已畢抄之坊卽爲抄出錄來後微稟
정조 19년
傳于李勉兢曰禁府刑曹時囚姑放
정조 19년
以漢城府民家頹壓別單傳于李勉兢曰恤典令該廳卽爲分給事分付
정조 19년
林濟遠啓曰壯勇大將徐有大時無職名令該曹口傳付軍職何如傳曰允
정조 19년
兵曹口傳政事副司直徐有大
정조 19년
林濟遠以吏曹言啓曰今日本曹開坼坐起時考見諸道褒貶啓本則明川府使金宅和以胡多沽譽猶賢襲謬爲目郭山郡守李甲會以見忤强鄕宜其有毁爲目竝宜置中考而置諸上考殊無嚴明殿最之意兩道道臣推考警責明川府使金宅和郭山郡守李甲會竝中考施行何如傳曰允
정조 19년
林濟遠以兵曹言啓曰坼見諸道褒貶啓本則平安監司金載瓚啓本中保山別將陸致謙以苟無大過爲目則宜置中考而置諸上考統制使李將濟啓本中赤梁僉使林春洽以防納謬弊不斂爲惠爲目則宜置中考而置諸上考知世浦萬戶朴東運以願留實耶要名末耳爲目則宜置下考而置諸中考黃海水使李普漢啓本中虞候金宗恂以細過何責爲目則宜置中考而置諸上考殊無嚴明殿最之意各該道道帥臣推考警責赤梁僉使林春洽黃海水虞候金宗恂保山別將陸致謙竝中考施行知世浦萬戶朴東運下考施行何如傳曰允
정조 19년
林濟遠以兵曹言啓曰寅火堡萬戶申繼興連二等褒貶居中其不職可知依例罷黜何如傳曰允
정조 19년
林濟遠以刑曹言啓曰禁府刑曹時囚姑放事命下矣典獄署重囚外無時囚本曹亦無拘留罪人之意敢啓傳曰知道
정조 19년
林濟遠以義禁府言啓曰禁府刑曹時囚姑放事命下矣時囚罪人朴宗正金在儉竝姑放之意敢啓傳曰知道
정조 19년
李勉兢以義禁府言啓曰禁府刑曹時囚姑放事命下矣時囚罪人鄭彦衡姑放之意敢啓傳曰知道